b'\n_START_ARTICLE_\n4-aminobenzojska kislina\n_START_SECTION_\nSinteza in naravni viri\n_START_PARAGRAPH_\nV prozvodnji se pridobiva predvsem na dva na\xc4\x8dina: z redukcijo 4-nitrobenzojske kisline ali s Hofmannovo razgradnjo monoamida, pridobljenega iz tereftalatne kisline._NEWLINE_Prehranski viri p-aminobenzojske kisline so jetra, pivski kvas, ledvice, gobe, melasa in polnozrnati izdelki.\n_START_SECTION_\nBiokemija\n_START_PARAGRAPH_\nPABA je intermediat v bakterijski sintezi folata. V preteklosti so to spojino imenovali tudi vitamin B\xe2\x82\x93. Nekatere bakterije \xc4\x8dlovekove \xc4\x8drevesne flore, npr. E. coli, proizvajajo PABA iz korizmi\xc4\x8dne kisline. \xc4\x8clovek nima encima, ki pretvarja PABA v folat in zato potrebuje vnos folne kisline s hrano, kot je na primer zelenolistna solata. Dolo\xc4\x8deno koli\xc4\x8dino folne kisline iz PABA pa lahko proizvedejo tudi bakterije \xc4\x8drevesne flore. Nekateri sevi E. coli lahko sintetizirajo folno kislino, pri \xc4\x8demer je potrebnih 6 encimsko kataliziranih reakcij in vse ne pote\xc4\x8dejo v isti bakteriji. Za \xc4\x8dloveka PABA ne velja za esencialno snov in se zato ne pri\xc5\xa1teva med vitamine._NEWLINE_Sulfonamidni antibiotiki so po zgradbi podobni p-aminobenzojski kislini in z njo tekmujejo za vezavo na encim dihidropteroat-sintetaza, ki pretvarja PABA v folat, predhodnik DNK in RNK tako pri bakterijah kot pri sesalcih, vendar, kot je \xc5\xbee omenjeno, sesalci pridobivajo folno kislino s hrano in zato sulfoamidi na sintezo jedrnih kislin v sesal\xc4\x8djih celicah ne vplivajo.\n_START_SECTION_\nUporaba v zdravstvu\n_START_PARAGRAPH_\nKalijeva sol p-aminobenzojske kisline se uporablja kot zdravilo proti fibroti\xc4\x8dnim ko\xc5\xbenim boleznim, kot je Peyroniejeva bolezen.\n_START_SECTION_\nPrehranska dopolnila\n_START_PARAGRAPH_\nKljub temu, da ne poznamo nobenega sindroma, povezanega s pomanjkanjem PABA v \xc4\x8dlove\xc5\xa1kem organizmu, so na tr\xc5\xbei\xc5\xa1\xc4\x8du prehranska dopolnila, ki vsebujejo PABA in obljubljajo razli\xc4\x8dne zdravstvene koristi, npr. kot pomo\xc4\x8d pri utrujenosti, razdra\xc5\xbeljivosti, depresiji, rose\xc4\x8dih se ekcemih, sklerodermiji, vitiligu (depigmentirani predeli ko\xc5\xbee) in prezgodnji sivitvi las.\n_START_SECTION_\nKomercialna in industrijska uporaba\n_START_PARAGRAPH_\nPABA se uporablja zlasti v biomedicini ter pridobivanju azobarvil in sredstev za premre\xc5\xbeevanje._NEWLINE_V preteklosti se je uporabljala pogosto v za\xc5\xa1\xc4\x8ditnih kremah pred soncem kot za\xc5\xa1\xc4\x8ditno sredstvo pred \xc5\xbearki UV, saj ima lastnosti UVB-absorbenta, torej absorbira svetlobo valovne dol\xc5\xbeine 290\xe2\x80\x93320\xc2\xa0nm. Za ta namen so jo patentirali \xc5\xbee leta 1943 in s tem je PABA postala ena prvih aktivnih sestavin, uporabljenih za za\xc5\xa1\xc4\x8dito pred son\xc4\x8denjem. Prvotne \xc5\xa1tudije in vivo na mi\xc5\xa1ih so pokazale zmanj\xc5\xa1anje po\xc5\xa1kodbe ko\xc5\xbee zaradi \xc5\xbearkov UV, \xc5\xa1tudije na glodalcih pa so pokazale tudi zmanj\xc5\xa1anje tveganja za nastanek ko\xc5\xbenih novotvorb. V za\xc4\x8detku 1980-ih let pa so \xc5\xa1tudije in vitro ter na \xc5\xbeivalih pokazale mo\xc5\xbenost pove\xc4\x8danja tveganja za celi\xc4\x8dne po\xc5\xa1kodbe zaradi UV-svetlobe. Zaradi teh novih \xc5\xa1tudij ter povzro\xc4\x8danja alergij in razbarvanih made\xc5\xbeev na obla\xc4\x8dilih je za\xc4\x8dela uporaba v ta namen pe\xc5\xa1ati. \xc5\xa0e danes pa se v nekaterih izdelkih za za\xc5\xa1\xc4\x8dito pred soncem uporabljajo dolo\xc4\x8deni v vodi netopni derivati PABA, na primer padimat O.\n_START_SECTION_\nVarnost\n_START_PARAGRAPH_\nPABA je na\xc4\x8deloma netoksi\xc4\x8dna spojina; srednji smrtni odmerek pri psih zna\xc5\xa1a 2 g/kg pri zau\xc5\xbeitju. Mo\xc5\xbene so preob\xc4\x8dutljivostne reakcije (alergije). PABA nastaja tudi pri presnavljanju dolo\xc4\x8denih lokalnih anestetikov in \xc5\xa1tevilne preob\xc4\x8dutljivostne reakcije na lokalne anestetike so posledica nastanka PABA.'